Liikenteen turvallisuusvirasto Trafin mukaan liikkumisen suurin verolasku lankeaa dieselautoilijalle.

Trafin upouusi vaihtoehtoisten käyttövoimien Ole edelläkävijä -kampanja käynnistyy ylihuomenna kansainvälisenä nollapäästöpäivänä 21.9.2017.

Tuolloin julkistettavassa materiaalissa Trafi alkaa esitellä muun muassa autoilun hintavertailua, jossa kerrotaan paljonko ajoneuvo- ja käyttövoimaveroa peritään esimerkiksi ladattavista hybrideistä sekä flexifuel- ja kaasuautoista.

Mukana ovat luonnollisesti myös bensiini- ja dieselautot sekä toistaiseksi vielä verraten harvinaiset täyssähköautot.

Katso jutun alussa olevalta videolta, kuinka diesel-auton päästöt mitataan. Video vuodelta 2015.

Hintavertailu on suuntaa antava. Luvut on arvioitu kattamaan vain ajamisen hinnan sekä polttoaineen tai muun käyttövoiman kustannukset veroineen. Hinnoissa ei ole huomioitu sitä, että jotkin kaasuyhtiöt tarjoavat mahdollisuutta ostaa kaasua kiinteällä kuukausihinnalla, materiaalissa todetaan.

– Haluamme tuoda kampanjan avulla vaihtoehtoisten käyttövoimien käyttöön liittyvään keskusteluun konkreettia eli ihan käytännön asioita siitä, mitä käyttö maksaa, miten autoja tankataan tai ladataan sekä vievätkö akut tai säiliöt miten paljon tilaa, kertoo Trafin johtava asiantuntija Outi Ampuja.

Kampanjataulukko: Dieselautoilijalle 17000 euron verolasku, muut pääsevät vähemmällä

Materiaalin yhteydessä julkistettavassa Näin autoilijaa verotetaan 10 vuoden aikana -taulukossa ilmoitetaan, että 123g/km päästävällä dieselautolla ajavaa tulee ”suuntaa antavasti” odottamaan nykyisillä verotasoilla noin 17000 euron verolasku.

Toiseksi eniten mainitussa ajassa verotetaan esimerkkitaulukon 119 g/km päästävää bensiiniautoa, jolle veroja lankeaa maksettavaksi yli 14000 euroa.

Vähimmällä pääsee sähköautoilija, joka selviää samassa ajassa alle 4000 euron veroilla.

Taulukon summat on Trafin mukaan laskettu verottomana 30000 euron hintaiselta autolta ilman autoveroa. Vuosisuoritteeksi on oletettu 17000 kilometriä ja verotasoksi tämänvuotinen.

– Haluamme myös muistuttaa, että omaa liikkumistaan kannattaa tarkastella kokonaisuutena ja miettiä esimerkiksi onko auton omistaminen välttämätöntä vai olisiko kannattavampaa hyödyntää erilaisia liikkumisen palveluja, kuten yhteiskäyttöautoja, niin ikään Trafin johtava asiantuntija Katja Lohko-Soner perustelee kampanjamateriaalia.